Saterdae was volmaakKlubrugby: Pretoria Polisie teen Oostelikes Saterdae sal nooit weer dieselfde wees nie. As jong kannetjies het ons na die ou Loftus Versfeld gestroom om ons helde te sien klubrugby speel. Tukkies, Polisie, Weermag, Oostelikes, Harlequins, Pretoria, Gevangeniswese, Adelaar en later ook Normaal Kollege. Vir die hoofwedstryd op die A-veld, maar ook vir die vroeë wedstryd op die B-veld, of tussen die B- en C-veld, langs die tou op die krieketkolfblad. Daar waar Frik du Preez, Piet Uys, Mof en Klein Mof Myburg, Mannetjies Roux, Hans Moller, Louis Schmidt, Katmuis Conradie, Thys Lourens en baie ander legendes geslyp is. Jy was langs die veld met jou handtekeningboekie, jy kon hoor wat spelers sê (nie dat hulle destyds baie op die veld gepraat het nie) , jy kon die ‘Deep Heat’ ruik. Op pad Loftus toe is daar altyd ŉ pakkie nartjies gekoop, die programme wat net uit en of twee gedrukte bladsye met die spanlyste daarop bestaan het, is met ŉ donasie ten bate van die SA Noodhulpliga buite die stadion gekoop. Tydens wedstryde het die Noodhulpliga, of die Pynpolisie soos hulle bekend gestaan het, noodhulp gedoen. Een of twee bottels water, dalk ŉ sakkie ys, verbande en pleisters en ŉ draagbaar as daar ernstige beserings was. Wanneer ŉ speler se broek geskeur het – dit het baie gebeur omdat dit nie geborg was nie – het die res van sy spanmaats kringetjie gemaak. Só ook rustyd, wanneer die kaptein hard gepraat het. Hier en daar ŉ swetswoord, maar jou ore was toe. Rustyd, of aan die einde van die eerste wedstryd, het pa vir jou ŉ warm pastei en koffie onder die ou Suidelike Paviljoen by tannie Johanna Raath se Vrouefederasie-stalletjie gekoop. Soms was die pasteie nog koud, want daar was net twee oonde, maar nou ja, dit was vir ŉ goeie doel. Ná die wedstryde is jy huis toe en kon jy nie wag vir kwart oor sewe wanneer Sportjoernaal op die SAUK uitgesaai is nie. Jy wou weer hoor hoe Tukkies vir Polisie, of andersom, geklop het. Jy wou weer hoor hoe Weermag, of die Uile (Oostelikes) en die Likkewane (Gevangeniswese) verras het. Jy wou ook hoor wat in Johannesburg en omstreke aangaan, of Diggers se Transvaalspan Vereeniging kon klop. Jou dag was volmaak. Maar noudat al hoe meer klubs in die stof byt, wat gaan vandag se kannetjies oor 20 jaar aan hul kinders oorvertel?